છેલ્લા ત્રણ દિવસથી રોજ બેંક ઑફિસરના હોદ્દા માટેનો ‘એપોઈન્ટમેન્ટ લેટર’ હાથમાં લઈને બેસી રહું છું. સરસ રીતે છપાયેલા આ કાગળ ઉપર ઉચ્ચ પદાધિકારીઓની સહી જોઈને રોમાંચિત થઈ જાઉં છું. જમણી તરફ ઘાટ્ટા લાલ અક્ષરોમાં દર્શાવેલ 20,000 રૂ.ના માસિક પગારની રકમ મારી આંખોને વારંવાર આકર્ષે છે. એ સાથે ક્રમમાં એચ.આર.એ., ડી.એ અને અન્ય પ્રકારના જુદા જુદા ભથ્થાઓની રકમનો સરવાળો કરીને અપાયેલ વાર્ષિક ‘પેકજ’ની માહિતી પર મારી નજર વારંવાર જઈ પહોંચે છે. કેટકેટલા સંઘર્ષો પછી મારા જીવનમાં આ સોનેરી તક આવી છે. અભ્યાસના દિવસોમાં રાતના ઉજાગરાઓ, પરીક્ષાની તૈયારી માટે કલાકો સુધીનું વાંચન, ઈન્ટરવ્યૂના જુદા જુદા તબક્કાઓ અને ઘણું બધું. ઊનાળાની ગરમીમાં તપ્ત થયેલી ધરતીને શીતળતા બક્ષવા જેમ વરસાદના વાદળો આવી પહોંચે તેમ એક દિવસ મને હેડઑફિસમાંથી ફોન આવે છે અને કહે છે : ‘You are selected for the post of accounts officer at our bank. Will you able to join us from this Monday ?’ વર્ષોનું સપનું જાણે ક્ષણમાં સાકાર થઈ ગયાનો અદ્દભુત અહેસાસ ! વિશ્વાસ જ નથી આવતો કે આ હકીકત છે કે સપનું ?